Minggu-1 Jurnal Kebun Fertigasi Komersial Di Kawasan Bandar @ Urban Tani

Pengenalan jurnal ini terdapat dalam link di bawah.
kebuna.com/blog/pengenalan-jurnal-kebun-fertigasi-komersial-di-kawasan-bandar-urban-tani

Hari-1 (28/02/2022)

Catatan jurnal ini bermula dengan hari pertama pembukaan tapak kebun fertigasi 500 polibeg di Bangi. Jadi anda akan dapat melihat secara teliti bagaimana kebun fertigasi didirikan dari tanah yang kosong. Tapak kebun adalah tanah kawasan perumahan dengan keluasan 70×80 kaki. Joe Jason iaitu staf Urban Tani yang akan menguruskan dan juga membuat kerja-kerja menaikkan kebun ini menerangkan dengan lebih lanjut dalam video di atas. Serba sedikit latar belakang Joe, selain daripada pengalaman pengurusan tanaman fertigasi dia sudah membuat pemasangan fertigasi di lebih kurang 30 tempat di seluruh Malaysia dan pemasangan fertigasi yang paling besar pernah dia buat adalah untuk 12000 polibeg.

Joe Jason dari Urban Tani.

Pada awal pagi sebelum sebarang kerja dibuat, lori menghantarkan cocopeat tiba membawa 200 guni cocopeat dari Sabak Bernam, Selangor. Lori saiz 3 tan tersebut boleh membawa sehingga 500 guni cocopeat dan kos servis lori dikira mengikut jarak perjalanan sahaja. Jadi untuk menjimatkan kos penghantaran, Kebuna dan Urban Tani berkongsi lori di mana 300 guni telah diturunkan di Kebuna sebelum ke kebun ini. Cocopeat ini akan digunakan sebagai media penanaman dengan satu guni boleh mengisi lebih kurang 5 polibeg. Maka, hanya lebih kurang 100 guni diperlukan untuk kebun ini tetapi Urban Tani juga mendapatkan stok cocopeat untuk jualan dan untuk digunakan di kebun lain.

200 beg cocopeat tiba di kebun.

Kerja bermula dengan tibanya pelajar-pelajar praktikal membawa barangan yang diperlukan. Pelajar-pelajar ini baru sahaja bermula dengan program latihan industri, maka mereka belum ada pengalaman membuka kebun fertigasi. Joe pula kerap perlu kerja di tempat lain hampir setiap hari yang menyebabkan dia tidak boleh datang untuk menguruskan dan membuat kerja. Jadi untuk minggu ini, saya di kebun ini cuba mengisi kekosongan dan membantu menguruskan kerja apabila Joe tiada. Pelajar-pelajar tersebut juga tidak konsisten boleh ada di kebun kerana ada tugasan lain maka perkembangan kebun ini seperti anda boleh lihat di bawah tidak secepat yang dirancang iaitu siap dalam satu minggu.

Joe menerangkan tugas kepada pelajar-pelajar praktikal.

Joe menerangkan kerja-kerja yang perlu dibuat antaranya membina pump house iaitu bangsal untuk meletakkan tangki, pam, dan barangan keperluan kebun lain, membuat kerja-kerja pembersihan, memasang weedmat, dan menyiapkan pagar. Tugas pembersihan tidak banyak yang perlu dibuat dan siap selepas tengahari, hanya membakar rumput kering dan dan dahan-dahan dari pokok yang ditebang. Rumput dan dahan kering amat mudah untuk mula terbakar jadi perlu pastikan pembakaran tidak mudah merebak terutamanya jika cuaca panas.

Membakar rumput dan dahan kering.

Dalam penanaman fertigasi, kebiasannya weedmat digunakan untuk menutup tanah. Weedmat adalah sejenis fabrik dari plastik yang digunakan dengan menutup tanah untuk mengelakkan rumput tumbuh. Tanah sebaiknya rata sebelum meletakkanya untuk memastikan selamat berjalan di atasnya dan juga kebun kelihatan kemas. Sebelum meletakkan weedmat sebaiknya juga rumput dipotong sependek yang boleh untuk mengelakkannya mencucuk weedmat dan menyebabkan ia terkoyak. Walaupun begitu, kerja ini tidak dapat dibuat di sini disebabkan mesin pemotong rumput rosak.

Mesin pemotong rumput rosak.

Hari-2 (01/03/2022)

Untuk beberapa hari ini saya datang ke kebun lebih kurang pukul 8 pagi dan pulang lebih kurang pukul 2 petang jadi saya tidak melihat kerja-kerja yang dibuat pada waktu petang tetapi video di atas menunjukkan semua perkembangan dari hari pertama. Dalam video itu saya beritahu tiang hitam itu digunakan untuk membuat pintu pagar tapi sebenarnya untuk tutup pagar sahaja di situ. Pada petang hari pertama juga telah dibuat tanda untuk menaikkan pump house seluas 15×15 kaki. Kerja-kerja pembersihan juga hampir siap cuma tanah perlu diratakan sedikit sebelum meletakkan weedmat.

Dalam video di atas, Joe menerangkan proses menaikkan tiang besi untuk pump house. Dalam video itu saya ada tanya kegunaan besi yang memegang tali tersebut, saya tahu fungsi meletakkan tali tersebut untuk memastikan tiang sejajar tetapi waktu itu saya tak nampak kenapa besi di mana tali itu diikat itu perlu mendatar. Kemudiannya baru saya terfikir kenapa buat mendatar seperti dalam gambar di bawah, supaya mudah untuk melaraskan posisi tali untuk memastikan tali yang berserenjang mempunyai sudut 90 darjah antara satu sama lain.

Kedudukan tali mudah dilaras untuk memastikan sudut antara tali 90 darjah.

Secara ringkasnya untuk menaikkan tiang pump house ini, pertama sekali perlu menandakan kawasan pump house menggunakan tali seperti dalam gambar di atas. Lubang dibuat di mana tiang akan dinaikkan dan campuran konkrit digunakan untuk menyambungkan tiang kepada tanah. Untuk memastikan tiang tersebut betul-betul tegak ke atas, timbang air digunakan dan tiang tersebut diikatkan kepada dua besi sokongan yang berserenjang antara satu sama lain bagi memastikan kedudukannya tidak berubah sebelum konkrit dimasukkan ke dalam lubang. Video di bawah menunjukkan jelas prosedur ini.

Antara peralatan-peralatan yang diperlukan untuk membuat pump house ialah cangkul pengorek lubang, gergaji besi atau side grinder untuk memotong besi, dan cordless drill untuk menyambungkan skru. Skru yang digunakan untuk menyambung kepingan atau batang besi mempunyai mata yang boleh menebuk lubang besi jadi tidak perlu membuat lubang terlebih dahulu kemudian sambungkan skru. Walaubagaimanapun, pastikan gunakan skru besi kepala hex kerana ia akan dipegang dengan lebih baik oleh mata drill, sukar untuk menggunakan skru besi dengan kepala philips. Batang besi yang digunakan untuk membuat tiang pump house mempunyai saiz 2×2 inci dan panjang datang dari kilang biasanya 20 kaki.

Skru besi kepala hex.

Hari-3 (02/03/2022)

Tidak banyak perkara baru berlaku pada hari ketiga, Joe tiada pada hari ini maka tidak boleh menyambung kerja buat pump house kerana dia seorang sahaja yang tahu bina pump house sepenuhnya buat masa ini. Pada hari ketiga pelajar praktikal siap naikkan 3 tiang besi menjadikan jumlah tiang pump house 6 tiang, 2 tiang untuk pagar, dan membuat sedikit kerja meratakan tanah. Satu perkara yang saya belum sebutkan adalah besi-besi yang digunakan diambil dari tapak kebun sebelum ini yang telah ditutup. Jadi terdapat juga kerja-kerja di luar kebun ini iaitu membongkar dan mengambil barangan seperti batang besi dan atap yang boleh digunakan untuk membuat pump house dari kebun lama dan kemudiannya diangkut ke kebun sekarang.

Kerja memotong besi.

Selain daripada kerja-kerja pembangunan kebun terdapat juga kertas-kertas kerja yang terlibat dalam pengurusan kebun secara komersial. Ini adalah salah satu tugas yang Encik Fahmie berikan kepada saya kerana beliau sibuk menguruskan cawangan Urban Tani. Salah satu perkara yang wajib dibuat dalam pengurusan komersial adalah pengiraan kos dan saya diberikan tugas untuk mengira semua kos-kos yang terlibat dalam pengurusan dan membuat anggaran untung rugi untuk kebun ini. Ini adalah kali pertama saya membuat pengiraan seperti ini tetapi terdapat panduan di
https://myagri.com.my/2020/05/fertigasikos/
. Saya gunakannya sebagai template dan Encik Fahmie serta Joe membantu saya dengan memberikan nilai-nilai kos dan hasil yang terlibat.

Hari-4 (03/03/2022)

Joe tidak dapat hadir kerana perlu menguruskan jualan tetapi kerja yang dibuat pada hari ini adalah kerja yang saya sendiri biasa buat iaitu memasang weedmat jadi saya boleh menunjukkan cara memasangnya kepada pelajar-pelajar praktikal. Seperti ada diterangkan di atas, weedmat digunakan untuk menutup tanah bagi mengelakkan rumput tumbuh. Disebabkan ianya dianyam, ada kemungkinan rumput tumbuh di antara anyaman maka untuk mengelakkan sepenuhnya rumput tumbuh, silvershine digunakan sebagai lapisan pertama menutup tanah dan weedmat sebagai lapisan kedua. Silvershine adalah filamen plastik yang digunakan untuk menutup batas bagi menghalang rumput tumbuh juga tetapi tidak tahan lasak seperti weedmat.

Dua lapis silvershine dan weedmat menghalang rumput tumbuh dengan lebih baik.

Memasang weedmat adalah tidak sukar, hanya lemparkan atas tanah dan gunakan paku weedmat setiap 3-4 kaki untuk menetapkannya di atas tanah. Walaupun begitu, terdapat beberapa perkara yang perlu dibuat untuk mendapatkan hasil terbaik. Selain pembersihan, tanah perlulah rata sekurangnya sedikit rata kerana sukar melihat kontur tanah apabila tanah telah ditutup weedmat dan ianya juga lebih kemas. Disebabkan weedmat boleh mengecut setelah dipasang, jangan tegangkan sewaktu pemasangan dan pastikan weedmat melapisi antara satu sama lain lebih kurang setengah kaki supaya tanah tidak terdedah apabila weedmat mengecut. Jika anda ingin membuat pemasangan weedmat berserta silvershine seperti di kebun ini, pemasangan lebih mudah jika kedua-duanya mempunyai saiz lebar yang sama.

Weedmat dipasang melebihi paras pagar supaya rumput tak naik di dalam kebun.

Hari-5 (04/03/2022)

Tiada kerja dibuat pada waktu pagi disebabkan pihak Urban Tani mempunyai kerja pemasangan sistem fertigasi di tempat lain dan kerja di kebun sambung pada waktu petang. Joe ada pada waktu ini maka boleh menyambungkan kerja menaikkan pump house. Kerja yang dibuat adalah memasang palang kepada tiang dengan sambungan dibuat antaranya dengan menggunakan braket sambungan. Sebelum palang tersebut boleh disambung, tiang mestilah dipotong kepada tinggi yang sesuai. Bumbung pump house mempunyai cerun menurun dari depan ke belakang, benang digunakan untuk menandakan cerun tersebut. Bagi memastikan ketinggian tiang tertentu adalah sama pula, tiub fleksibel berisi air digunakan dan cara ini diterangkan dalam video di bawah.

Hari-6 (05/03/2022)

Kerja yang dibuat pada hari ini adalah seperti yang Joe terangkan dalam video di atas. Cara besi yang berserenjang dengan palang itu dipasang adalah dangan menggunakan braket L. Besi biru yang digunakan untuk membuat rangka atap ini dipanggil besi batten dan memang biasa digunakan untuk membuat rangka atap kerana ringan dan kuat. Terdapat dua bentuk besi batten yang biasa digunakan untuk membuat rangka atap iaitu C-channel dan A-channel. C-channel seperti yang dilihat dalam video di atas adalah rangka sokongan utama manakala A-channel pula digunakan untuk memegang atap. Besi-besi ini juga biasa digunakan untuk membuat pelbagai struktur, pelbagai idea yang anda boleh dapatkan dalam Facebook Page di
 https://www.facebook.com/groups/800259817414924
.

Hari-7 (06/03/2022)

Tiada kerja dibuat pada hari ini kerana pelajar-pelajar praktikal cuti dan Joe pula ada tugasan di tempat lain.

Renungan

Seperti yang anda boleh lihat di atas, setiap aspek kebun ini sedang dan akan diusahakan oleh pihak Urban Tani sepenuhnya tanpa perlu bergantung kepada pihak ketiga contohnya untuk membina pump house. Tambahan lagi, setahu saya semua struktur yang terdapat di cawangan Urban Tani pun dihasilkan sendiri termasuklah warehouse, kabin, greenhouse, dan tandas pun. Dengan membuat semua sendiri banyak kos yang boleh dijimatkan dan setiap perkara yang melibatkan sebarang kos perlu diambil berat dalam aktiviti komersial. Oleh sebab itu, penting untuk mengira semua kos yang terlibat dan membuat anggaran untung rugi bagi memastikan usaha berdaya maju secara komersial.

Satu saranan saya untuk sesiapa yang ingin bermula membuka kebun komersial atau memulakan sebarang aktiviti komersial adalah ianya bukan untuk semua orang. Satu statistik yang saya kerap dengar adalah 90% perniagaan baru akan gagal dalam masa 3 tahun. Pada pandangan saya antara sebab peratusan ini begitu tinggi adalah sebab ramai yang terlalu optimistik apabila memulakan perniagaan dan tidak mempunyai ilmu yang mencukupi berkaitan perniagaan. Tambahan lagi, tidak semua orang mempunyai keperibadian yang diperlukan untuk menjadi usahawan. Encik Fahmie iaitu pemilik Urban Tani adalah contoh seorang yang mempunyai keperibadian seorang usahawan, antaranya adalah tidak kira susah macam mana pun beliau akan mencari jalan untuk memastikan perniagaan beliau terus berjalan. Encik Fahmie banyak berkongsi cabaran yang beliau lalui dalam dunia perniagaan di Facebook Page beliau
https://www.facebook.com/fahmie.bakar
.

Perkara yang saya sebutkan di atas ini saya ‘learn it the hard way’ dan hanya disebabkan perkara-perkara yang di luar kawalan saya yang menyebabkan perniagaan saya sendiri masih berjalan selepas 5 tahun. Jika sesiapa bertanya kepada saya patut ke dia memulakan perniagaan biasanya saya akan jawab tidak. Statistik pun menunjukkan 9 daripada 10 orang akan gagal dalam perniagaan. Ini bukan nak mengurangkan semangat sesiapa yang ingin memulakan kebun komersial tetapi untuk memastikan anda faham cabaran yang anda akan hadapi. Saya menulis jurnal ini pun dengan harapan lebih ramai orang terlibat dalam pertanian secara komersial bagi mengurangkan kebergantungan negara ini kepada import untuk makanan tetapi pada masa yang sama saya juga hendak ianya berdaya maju.

Satu perkara yang saya rasa boleh banyak membantu bagi sesiapa yang berminat bermula membuat penanaman secara komersial dan tidak mempunyai pengalaman dalam perniagaan adalah pendedahan kepada arena pertanian komersial seperti melalui program latihan praktikal. Pendekatan latihan secara praktikal juga adalah penting kerana aktiviti-aktiviti pertanian melibatkan pengurusan benda-benda hidup seperti tanaman dan ternakan. Latihan seperti ini juga akan membantu untuk melihat sama ada bidang ini sesuai dengan kehendak serta keperibadian diri. Ini adalah satu perkara yang saya mungkin akan cadangkan kepada Urban Tani iaitu membuat program latihan praktikal di kebun-kebun yang mereka akan buka seperti apa yang saya sedang buat sekarang.


Minggu-2 Jurnal Kebun Fertigasi Komersial Di Kawasan Bandar @ Urban Tani

Catatan jurnal minggu ini tidak sepanjang seperti minggu pertama yang mengandungi lebih banyak penerangan dan penjelasan bagi setiap aktiviti yang dilakukan. Catatan jurnal minggu pertama boleh dapatkan di bawah.

Minggu-1 Jurnal Kebun Fertigasi Komersial Di Kawasan Bandar @ Urban Tani

Catatan untuk minggu ini bermula pada 07/03/2022 atau hari-8 tetapi untuk hari-8 saya tidak dapat hadir dan hari-9 saya hanya boleh datang waktu petang dan sebentar sahaja. Untuk mengisi ruang jurnal minggu ini saya akan kongsikan perkara-perkara dari minggu lepas tetapi tidak dimasukkan ke dalam jurnal sebelum ini. Salah satunya adalah perancangan dan pengurusan kerja. Pada setiap hari, Joe akan menyediakan senarai kerja yang perlu dibuat pada hari tersebut. Ini memastikan pelajar-pelajar praktikal mengetahui dengan spesifik kerja-kerja yang mereka perlu buat pada hari tersebut dan ini memastikan kerja sentiasa berjalan. Joe juga ada membuat senarai semua perkara yang perlu dibuat dari awal sehinggalah kebun mula beroperasi supaya setiap perkembangan boleh dicatat dan perancangan untuk kerja seterusnya mudah untuk dibuat.

Dalam jurnal sebelum ini saya ada sebutkan tentang pengiraan perbelanjaan serta untung rugi dan saya nak terangkan lebih lanjut di sini. Perbelanjaan terbahagi kepada dua komponen iaitu perbelanjaan modal dan perbelanjaan operasi. Slide dari kementerian kewangan ini menjelaskan perkara ini
https://account.moh.gov.my/v4/upload/akruan/3.pdf
. Seperti yang diterangkan dalam slide tersebut, perbelanjaan modal adalah untuk aset jangka masa panjang seperti bangunan atau kenderaan maka dalam konteks kebun ini ianya perbelanjaan untuk antaranya infrastruktur seperti pump house, sistem fertigasi, weedmat, pagar dan sebagainya. Perbelanjaan operasi kebun pula ialah belanja yang terlibat dengan operasi harian seperti upah kerja, kos baja, media, benih, api air dan sebagainya. Dalam penanaman kebiasaannya perbelanjaan operasi ini dikira untuk setiap musim penanaman supaya boleh membuat pengiraan untung rugi dengan jumlah hasil semusim.

Banyak lagi yang boleh boleh disebut berkaitan perkara-perkara di atas tetapi sekurang-kurangnya ia memberi sedikit gambaran akan perkara-perkara yang terlibat dalam menjalankan penanaman secara komersial.

Hari-10 (09/03/2022)

Saya diberitahu Joe dijangkiti covid, moga dia sembuh tanpa ada sebarang kesukaran. Encik Fahmie baru pulang ke semenanjung setelah berada di cawangan Urban Tani Sabah selama lebih kurang 2 minggu dan ada melawat sebentar kebun ini. Disebabkan Joe tidak boleh berkerja untuk masa ini maka beliau memberikan tanggungjawab yang lebih kepada saya dalam pengurusan kerja-kerja di kebun. Dalam masa terdekat ini, kami akan siapkan dahulu pemasangan bumbung pump house, pengisian cocopeat ke dalam polybag dan pemasangan weedmat. Disebabkan pump house telah mempunyai bumbung jadi kami juga ada memindahkan barangan di bawah khemah ke dalam kawasan pump house untuk sementara dan khemah digunakan di tempat pengisian cocopeat.

Menyambung atap pada frame bumbung menggunakan skru besi.

Hari-11 (10/03/2022)

Saya hanya boleh berada di kebun tidak sampai 2 jam pada hari ini disebabkan perlu menguruskan hal perniagaan Kebuna. Pada waktu saya ada di sana kerja yang dibuat adalah menyiapkan bumbung pump house dan membuat jalan masuk ke belakang pump house disebabkan terdapat pembinaan di bahagian jalan masuk sebelum ini. Sebelum saya meninggalkan kebun, pelajar praktikal menyambung kerja mengisi cocopeat ke dalam polibeg. Di dalam video sebelum ini, saya ada menyebutkan bahawa kandungan garam di dalam cocopeat adalah tinggi dan sebaiknya dibuatkan flushing untuk membuang garam tersebut terlebih dahulu sebelum dimasukkan tanaman. Ini adalah antara perkara-perkara yang anda perlu tahu apabila menggunakan cocopeat sebagai media tanaman dan maklumat lanjut berkaitan cocopeat terdapat dalam artikel di bawah.

Mengisi cocopeat ke dalam polibeg.

Perkara Penting Mengenai Cocopeat

Hari-12 (11/03/2022)

Tidak ada kerja dibuat di sebelah pagi disebabkan pihak Urban Tani mempunyai urusan di tempat lain dan pelajar-pelajar praktikal juga terlibat di sana. Saya pun datang sebentar sahaja. Dalam video sebelum ini saya ada sebutkan pintu masuk di tempat lain tetapi disebabkan jauh dari pump house maka pintu akan dibuat di belakang pump house. Ini akan memudahkan akses untuk membawa masuk barangan yang akan diletakkan dan disimpan di pump house.

Hari-13 & Hari-14 (12-13/03/2022)

Saya tidak dapat hadir pada kedua-dua hari ini. Perkembangan dari hari-12 hingga hari-14 boleh dilihat dalam jurnal minggu hadapan.


Minggu-3 Ke Minggu-10 Jurnal Kebun Fertigasi Komersial Di Kawasan Bandar @ Urban Tani

Saya sudah lama tidak memberikan perkembangan kebun di blog ini dan penulisan ini pun baru bermula selepas minggu-9. Sejak hampir 2 bulan yang lepas saya tidak kerap berada di kebun seperti dua minggu sebelumnya. Salah satu sebab saya tidak boleh datang lebih kerap ke kebun adalah pada minggu ketiga semua orang yang berkerja di Kebuna kecuali saya perlu melalui kuarantin disebabkan Covid dan saya hanya boleh datang pada 3 hari pertama sahaja. Selain daripada itu, lebih kurang 2 bulan yang lepas saya banyak memikirkan dan mencari alternatif-alternatif kepada sistem pertanian konvensional di Malaysia. Tambah lagi dengan urusan operasi Kebuna, kurang fokus boleh saya berikan kepada jurnal ini.

Saya rasa relevan untuk membincangkan di sini berkaitan alternatif kepada sistem pertanian konvensional yang termasuk sekali penanaman menggunakan sistem fertigasi. Saya banyak memikirkan perkara ini disebabkan seorang wakil pembekal biji benih komersial memberitahu saya sewaktu beliau melawat Kebuna bulan Mac yang lepas bahawa negara Malaysia hampir sepenuhnya bergantung kepada import untuk baja dan racun perosak tanaman. Ini bermakna sekuriti makanan negara ini amat bergantung kepada keadaan global. Kenaikan yang tinggi harga global input pertanian tahun lepas menyebabkan harga tempatan juga meningkat tinggi dan memberikan impak yang besar kepada operasi pertanian di Malaysia serta harga makanan. Menurut seorang lagi pembekal barangan pertanian, ramai penanam yang bergelut dengan keadaan sekarang dan ada juga yang terpaksa menghentikan operasi.

Banyak yang boleh ditulis berkaitan perkara ini tetapi satu perkara yang boleh disebut yang relevan dengan penanaman secara fertigasi adalah kos operasi telah melonjak naik dan terdapat persoalan berkaitan kemampanan jangka masa panjang penanaman menggunakan kaedah ini disebabkan isu yang disebutkan di atas. Tambahan lagi, sumber import penting input pertanian dan petroleum untuk seluruh dunia terganggu disebabkan konflik antara Rusia dan Ukraine. Perkembangan terbaru ini telah menyebabkan kekurangan makanan global dan telah terdapat tunjuk perasaan di beberapa negara disebabkan harga makanan yang meningkat tinggi mencerminkan krisis makanan global 2008. Artikel berasingan lebih sesuai untuk membincangkan sekuriti makanan negara ini kerana ia adalah satu isu yang besar. Salah satu artikel yang ada membincangkan berkaitan sekuriti makanan negara ini anda boleh lihat di bawah.

Boleh Ke Mencapai Sasaran Tahap Sara Diri (SSL) Sebegitu Tinggi?

Bagi saya, sistem penanaman fertigasi bukannya jawapan jangka masa panjang untuk meningkatkan sekuriti makanan negara ini kerana kebergantungan kepada input-input pertanian yang tidak wujud secara tempatan. Saya memulakan jurnal ini dengan harapan untuk menggalakkan lebih ramai orang terlibat di dalam bidang pertanian tetapi saya merasakan sekarang perlu banyak penglibatan kepada sistem pertanian yang tidak bergantung kepada import. Satu sistem yang menarik perhatian saya sekarang adalah sistem pertanian regeneratif yang ada disebut dalam aritkel di bawah. Fokus saya sekarang adalah untuk mempelajari sistem-sistem pertanian alternatif seperti ini dan cuba untuk mempraktikkannya serta kongsikan pengalaman di sini. Walaupun begitu, saya akan berusaha untuk meneruskan jurnal ini .

Ladang 5000 Ekar Lebih 10 Tahun Tanpa Baja (Regenerative Agriculture)

Disebabkan jurnal ini perlu merangkumi 8 minggu, saya akan buat penulisan di bawah dalam bentuk yang ringkas. Sebarang penerangan lanjut saya akan cuba untuk sertakan dalam penulisan di masa hadapan.

Minggu-3 (14/03/2022 – 20/03/2022)

Tali digunakan untuk menyusun polibeg. Di sekeliling perimeter kebun terdapat ruang jalan seluas 3 kaki. Tali digunakan untuk membahagikan selang-seli ruang jalan 3 kaki dan ruang polibeg 4 kaki. Dalam ruang polibeg, terdapat dua baris polibeg diletakkan rapat dengan tali di kedua-dua belah. Jarak antara polibeg dalam setiap baris adalah 2 kaki dan terdapat anjakan (offset) 1 kaki antara satu baris dengan yang disebelahnya. Sila lihat video di atas untuk nampak lebih jelas apa yang saya terangkan di sini.

Saya mencabut beberapa baris weedmat yang telah dipasang sebab rasa pemasangan dibuat terlalu tegang. Saya ambil kesempatan ini untuk mengisi kawasan berlopak dan memotong rumput bagi mudah untuk membentangkan balik weedmat. Banyak masa yang diambil untuk memasang balik weedmat kerana ia mudah ditiup angin. Jauh lebih cepat untuk memasang weedmat baru kerana weedmat boleh dipaku sambil membuka gulungan dan membentangkannya.

Terdapat dua reka bentuk paku weedmat yang digunakan, satu mempunyai mata yang tirus dan satu lagi mempunyai mata yang lebih tebal dan kurang tirus. Paku yang tirus mudah bengkok dan paku yang lagi satu lebih mudah untuk dipakukan.

Minggu-4 (21/03/2022 – 27/03/2022)

500 polibeg siap disusun dan perpaipan disiapkan dahulu untuk tanaman. Tapak pump house diratakan dan disusun batu-bata. Di keliling bahagian belakang pump house ditutup dengan metal deck.

Minggu-5 (28/03/2022 – 03/04/2022)

Tuan tanah membuat permohonan untuk mendapatkan bekalan air bermeter. Menurut pihak yang bertanggungjawab menguruskan perkara tersebut, perlu terdapat tangki air 100-150 gelen yang diletakkan di atas platform tinggi 5 kaki sebelum boleh buat permohonan. Walaupun tanah perumahan tetapi tarif adalah bergantung kepada tujuan jadi kebun akan mendapat tarif pertanian. Tempoh antara permohonan dan pemasangan boleh mengambil lebih sebulan. Buat masa ini, kebun akan menggunakan air hujan yang ditadah bumbung pump house.

Bilangan polibeg ditambah daripada 512 kepada 604. Di dalam video di atas saya tersilap berikan bilangan polibeg. Kawasan yang ditambahkan polibeg cuma dibentangkan silvershine tanpa weedmat.

Kerja-kerja untuk pemasangan struktur sokongan pokok bermula. Tiang-tiang besi ditanam di setiap baris polibeg dengan jarak 4-5 polibeg antara setiap tiang. Tinggi tiang dari paras tanah adalah lebih kurang 6 kaki dan dawai besi diikat di bahagian atas antara setiap tiang dalam baris yang sama. Dawai besi tersebut perlu tegang dan ini menyebabkan daya tarikan yang kuat kepada tiang pertama dan terakhir di dalam baris.

Minggu-6 (04/04/2022 – 10/04/2022)

Sambung kerja memasang tiang. Pada masa yang sama juga terdapat kerja-kerja membongkar di kebun lama untuk mendapatkan batang besi.

Batang-batang besi lama yang telah dicat.

Minggu-7 (11/04/2022 – 17/04/2022)

Encik Fahmie ada datang membawa lori menghantar barangan untuk kebun. Dalam proses membawa lori hampir dengan kebun, lori tersangkut di atas tanah lembut. Mujurlah kenderaan saya iaitu Hilux 4×4 berupaya untuk menarik lori tersebut. Kenderaan saya mempunyai cangkuk di bahagian bawah kereta yang sesuai untuk tujuan ini dan gear 4L untuk memberikan lebih kuasa tarikan.

Encik Fahmie juga ada menerangkan tugasan yang perlu dibuat. Salah satunya adalah perlu memastikan SOP penanaman diikuti sebaik boleh serta sebarang aktiviti berkaitan dengan penjagaan tanaman direkod. Operasi dan perkembangan di kebun perlu dipantau serta kebersihan dan keselamatan di kebun juga perlu dijaga dengan baik. Perkara yang berkaitan aspek komersial pula adalah merekod sebarang perbelanjaan dan jualan apabila sudah mendapatkan hasil.

Kerja lain yang dibuat dalam minggu ini adalah menggaulkan dolomite, rock phosphate, dan baja organik di dalam polibeg lapan hari sebelum tanaman dialih masuk. Tanaman Golden Melon disemai 5 hari sebelum dialihkan ke dalam polibeg.

Minggu-8 (18/04/2022 – 24/04/2022)

Pemasangan sistem fertigasi disiapkan dan tanaman dialihkan ke dalam polibeg pada tengah minggu ini. Semua perkara yang diperlukan untuk operasi kebun kecuali struktur sokongan pokok telah siap. Terdapat kesukaran menanam tiang untuk struktur sokongan pokok kerana tanah lembut dan menakung air.

Mencuba menanam tiang secara senget dan mengikat tiang dengan dawai ke tanah.

Minggu-9 (25/04/2022 – 01/05/2022)

Encik Fahmie berada di Sabah sejak minggu lepas tetapi mengikuti setiap hari perkembangan tanaman di kebun melalui WhatsApp dan memberitahu sebarang perubahan yang perlu dibuat berkaitan penjagaan tanaman, contohnya memberi lebih baja kerana pertumbuhan yang lambat. Bagi memastikan EC meter yang digunakan memberikan bacaan yang tepat, kalibrasi dibuat dan bacaan EC meter tersebut juga dibandingkan dengan satu lagi EC meter yang telah dipastikan memberikan bacaan yang tepat.

Minggu-10 (02/05/2022 – 08/05/2022)

Hari pertama minggu ini ialah Hari Raya Aidilfitri dan tiada kerja dibuat untuk beberapa hari tetapi Joe kerap datang untuk memastikan keadaan di kebun. Saya datang pada hari kedua minggu ini hanya untuk melihat keadaan kebun dan menyambung membuat penulisan untuk jurnal ini.


Operasi Sewaktu Pandemik Coronavirus COVID-19

TERBARU:
 Kebuna beroperasi seperti biasa sewaktu tempoh Perintah Kawalan Pergerakan Bersyarat (PKPB). Jika anda berada di daerah yang lain, kami juga mempunyai servis penghantaran ke lokasi anda,
sila klik untuk maklumat lanjut
. Sekarang kami beroperasi setiap hari dari pukul 9 pagi hingga 6 petang tetapi pada hari Jumaat kedai tutup dari pukul 12 tengahari hingga 2:30 petang.

Kebuna akan
kembali beroperasi pada 18 Mei 2020
 ini dan cuti sempena Hari Raya Aidilfitri adalah pada 23-25 Mei 2020. Waktu operasi Kebuna telah ditukar, kedai akan dibuka setiap hari kecuali Jumaat dari pukul 10 pagi hingga 6 petang. Sebelum ini Kebuna beroperasi separuh hari pada hari Jumaat. Waktu operasi masih boleh bertukar bergantung kepada keadaan semasa.

Bagi menjaga keselamatan bersama sewaktu pandemik Coronavirus COVID-19 ini, kami akan menghadkan operasi Kebuna. Tujuan utama kami adalah untuk mengurangkan sebarang risiko penyakit berbahaya ini daripada merebak. Oleh kerana virus COVID-19 ini adalah amat mudah berjangkit dan juga terdapat kes yang tidak menunjukkan sebarang simptom, adalah amat penting untuk mengambil langkah berhati-hati dalam isu ini. Di bawah akan diterangkan operasi Kebuna sewaktu pandemik ini dan kami amat harapkan kerjasama anda dalam memastikan keselamatan semua terjaga.

Seperti yang disarankan oleh kerajaan, sila gunakan face mask, amalkan penjarakan sosial, dan kerap membersihkan tangan apabila berada di tempat awam. Kami juga mengambil langkah tambahan bagi mengurangkan direct contact dan bilangan orang di premis pada satu-satu masa. Secara amnya kami ingin menghadkan aktiviti di premis dengan memanfaatkan kemudahan telefon dan internet. Sebagai contoh, pembelian boleh dilakukan secara online dan anda hanya perlu ambil barangan yang dibeli di kedai. Penerangan lanjut adalah seperti di bawah (Buat masa ini kedai online tidak aktif dan akan aktif beberapa hari sebelum Kebuna kembali beroperasi):

 Anda boleh melihat barangan yang kami tawarkan di
halaman ini
 Jika anda mempunyai persoalan mengenai barangan yang ditawarkan boleh hantar pertanyaan melalui telefon atau WhatsApp (klik butang di bawah kanan)
 Anda boleh membuat pesanan melalui halaman di atas atau senaraikan barangan yang diperlukan melalui WhatsApp
 Kami akan lihat stok yang ada, berikan maklumat lanjut jika perlu, dan berikan jumlah harga
 Pembayaran kemudiannya dibuat melalui bank transfer atau online banking
 Anda datang ke Kebuna dan  barangan yang dibeli akan dihantar ke kenderaan anda

Perkara-perkara lain yang boleh dibuat melalui telefon dan internet kami amat galakkan dibuat melalui saluran tersebut. Anda juga boleh dapatkan tips menanam
di blog kami
. Sila hubungi melalui telefon atau WhatsApp jika anda mempunyai sebarang persoalan.


Panduan Membuat Produk SRI

Penanaman secara konvensional bergantung tinggi kepada penggunaan baja dan racun kimia sintetik yang membawa kesan negatif kepada kesuburan tanah dan kesihatan tanaman. Tambahan lagi, penggunaan racun kimia sintetik yang berleluasa juga menjejaskan kesihatan dan merosakkan ekosistem alam semula jadi. Kebergantungan kepada bahan kimia sintetik ini juga bermakna kos penanaman tinggi yang sentiasa meningkat.

Ekosistem yang sihat dan pelbagai terjaga tanpa penggunaan agrokimia yang berleluasa

Cara penanaman yang melihat alam semula jadi secara holistik bukan sahaja boleh menghasilkan makanan yang lebih sihat dan selamat serta menjaga ekosistem alam semula jadi malah juga dapat mengurangkan kos penanaman. Terdapat pelbagai perkara di dalam alam semula jadi yang boleh dimanfaatkan dalam sistem penanaman sedia ada bagi mengurangkan penggunaan baja dan racun kimia sintetik.

Mendapatkan mikrob dari alam semula jadi untuk dimanfaatkan dalam penanaman

Produk SRI adalah antara hasil daripada usaha yang dilakukan oleh Noorazimah Taharim dan Salehuddin Yahya untuk membantu mengurangkan kos pengeluaran dan meningkatkan hasil tanaman padi di Selangor dengan memperkenalkan kaedah System of Rice Intensification dan menggunakan sumber-sumber semula jadi untuk mengurangkan penggunaan bahan kimia sintetik. System of Rice Intensification (SRI) merupakan kaedah pengurusan untuk mencapai potensi penuh tanaman padi dan ianya juga asal nama produk SRI.

Penanaman secara SRI memaksimakan potensi tanaman padi

Keberkesanan produk SRI terbukti bukan sahaja di dalam penanaman padi dalam meningkatkan kualiti tanaman dan mengurangkan kos penanaman malah juga di dalam sektor penanaman yang lain. Selain daripada itu, produk SRI boleh dihasilkan sendiri dengan menggunakan bahan-bahan semula jadi yang mudah untuk didapati. Disebabkan manfaatnya yang pelbagai, kami ingin menggalakkan lebih ramai lagi menghasilkan dan menggunakannya dalam penanaman.

Tanaman padi yang menggunakan produk SRI lebih tahan terhadap penyakit

Produk SRI mudah untuk dibuat

Sila ke blog Noorazimah Taharim di bawah jika anda berminat untuk melihat perkembangan SRI di Selangor sewaktu beliau berkerja dahulu.

https://PertanianSelangor.wordpress.com

Panduan untuk membuat produk SRI boleh didapati di dalam buku elektronik Panduan Membuat Dan Mengguna Produk SRI Organik yang ditulis oleh Noorazimah Taharim dan Salehuddin Yahya dalam link di bawah.

https://www.Kebuna.com/
BukuBuatSRI

Panduan Membuat Dan Mengguna Produk SRI Organik

Beberapa barangan yang diperlukan untuk membuat produk SRI mungkin agak sukar untuk didapati tetapi terdapat alternatif lain yang boleh digunakan. Sila rujuk link di bawah untuk mendapat senarai sumber bahan mentah.

https://www.Kebuna.com/BahanMentahSRI

Kami juga menyediakan Facebook Group Produk SRI Buat Sendiri untuk memberi ruangan bagi persoalan dan perkongsian.

https://www.Kebuna.com/GrupBuatSRI

Kami berharap apa yang kami kongsikan di sini akan membawa pelbagai manfaat. Jika anda mempunyai sebarang persoalan atau maklum balas sila tulis di ruang komen di bawah.


Panduan Pengunjung MAHA 2022

Ekspo MAHA 2022 yang ditunggu-tunggu akan bermula dalam dua hari sahaja lagi dan berlangsung dari 4 hingga 14 Ogos 2022 dan waktu operasi 10AM-10PM. Ia bertempat di MAEPS, Serdang, Selangor dan bagi yang pernah ke sana tahu betapa besarnya ekspo ini. Selain daripada melitupi kawasan yang luas yang akan dipenuhi dengan pelbagai pameran, jualan dan lain-lain, akan juga terdapat pelbagai program, acara, dan aktiviti di sana.

Meluangkan satu hari sahaja di ekspo ini memang tidak mencukupi terutamanya bagi mereka yang terlibat di dalam arena pertanian. Mengikut pengalaman saya sendiri sewaktu ekspo MAHA 2018, banyak tempat tak sempat nak lawat setelah berjalan sepanjang hari di sana. Tambahan lagi, jalan sesak dan perlu beratur panjang untuk naik bas di dalam disebabkan ramai pengunjung seperti yang ditunjukkan dalam gambar-gambar di bawah. Banyak program juga yang bertindih waktu di pelbagai lokasi, jadi memang tak boleh nak alami semua yang mengambil tempat di sana.

Parking penuh sewaktu MAHA 2018.

Kawasan parking yang jauh dari dewan utama.

Jalan sesak sewaktu MAHA 2018.

Beratur panjang untuk naik bas sewaktu MAHA 2018.

Maka, digalakkan untuk merancang kunjungan anda ke sana dan pihak pengurusan ekspo ada menyediakan buku panduan untuk pengunjung bagi tujuan ini. Buku Panduan Pengunjung MAHA 2022 ini anda boleh dapatkan dari link di bawah yang mengandungi peta, pelan atur, serta jadual program yang terperinci. Link di bawah akan membawa anda ke Google PDF reader yang juga memberikan kemudahan untuk anda download dan save buku tersebut.

https://www.kebuna.com/PanduanMAHA2022

Peta yang disediakan di dalam buku di atas mungkin agak sukar untuk dibaca disebabkan ianya dibahagikan kepada beberapa bahagian. Di bawah menunjukkan gambar peta MAHA 2022 secara keseluruhannya dan anda juga boleh download peta dengan klik pada gambar yang akan membuka Google image viewer di mana anda boleh download dan save gambar peta. Lokasi ekspo pula boleh didapati dengan mencari MAEPS Serdang di dalam Googlemaps atau Waze.

Klik untuk download dan save peta MAHA 2022.

Buku panduan ini disediakan di halaman rasmi MAHA iaitu
https://mahaexpo.my
 yang juga menyediakan pelbagai maklumat berkaitan ekspo ini. Saya cuma meletakkannya di Google kerana online PDF reader Google lebih mudah untuk digunakan. Anda juga boleh mendapatkan maklumat lanjut serta perkembangan terbaru di Facebook page rasmi MAHA di
https://www.facebook.com/ExpoMAHAOfficial
.


Pastikan Media Semaian Sentiasa Lembap

Biji benih boleh bertahan bertahun lamanya jika disimpan dengan baik tetapi ianya amat sensitif apabila ia sudah mula bercambah. Fasa percambahan biji benih bermula apabila ianya menyerap air dan pada peringkat ini ia mudah mati jika kekurangan air.

Pastikan media semaian sentiasa lembap terutamanya di peringkat awal percambahan biji benih. Letakkan semaian di tempat yang redup untuk memastikan media tidak mudah kering. Sama juga bagi tanaman yang terus disemai di atas tanah, kawasan tanaman perlulah dipastikan tidak kering.

Penting juga untuk memastikan media semaian tidak terlalu basah yang juga boleh mengganggu percambahan. Kebiasannya 2-3 kali spray atau siraman sehari sudah mencukupi untuk memastikan media tidak menjadi kering pada masa yang sama juga tidak menjadi terlalu basah.


Pastikan Semaian Mendapat Cahaya Matahari Yang Cukup

Cahaya adalah salah satu keperluan utama tanaman dan ia diperlukan dalam penghasilan makanan untuk tanaman melalui proses fotosintesis. Kekurangan cahaya boleh menyebabkan tanaman tidak membesar dengan baik.

Walaupun cahaya tidak diperlukan untuk biji benih bercambah tetapi sebaik sahaja ianya bercambah, ianya perlulah mendapatkan cahaya yang cukup. Kekurangan cahaya boleh menyebabkan semaian tumbuh panjang dan kurus seperti lidi.

Bagi memastikan semaian mendapat cahaya yang cukup apabila ia bercambah, letakkan di tempat yang cerah tetapi bukan di tempat yang mendapat matahari terus contohnya di balkoni rumah. Ini akan memastikan semaian mendapat sedikit cahaya apabila ia mula bercambah.

Selepas lebih kurang seminggu, letakkan di tempat yang mendapat cahaya matahari pagi terus disebabkan keperluan cahaya meningkat pada peringkat ini. Perlu dipastikan juga semaian tidak terlalu terdedah kepada cahaya matahari dan juga terlindung daripada hujan.


Pengenalan Jurnal Kebun Fertigasi Komersial Di Kawasan Bandar @ Urban Tani

Untuk mencari ilmu dan pengalaman dalam arena penanaman komersial, saya berkerjasama dengan
Encik Fahmie Abu Bakar
 iaitu pemilik Urban Tani dengan membantu beliau menguruskan projek kebun fertigasi komersial yang beliau sedang dirikan sekarang. Beliau yang juga merupakan guru bagi saya mempunyai lebih daripada 10 tahun pengalaman dalam perniagaan dan penanaman secara komersial. Niat saya juga untuk berkongsi ilmu dan pengalaman yang saya dapatkan dengan harapan ianya akan membawa manfaat kepada orang lain. Maklumat lanjut berkaitan usaha ini boleh lihat dalam link di bawah.

Mengumpul dan Berkongsi Pengalaman Penanaman Secara Komersial

Antara projek yang sedang diusahakan oleh Encik Fahmie adalah membuka kebun-kebun fertigasi di tanah-tanah kosong di kawasan Kajang dan Bangi. Disebabkan lokasi ini adalah di kawasan bandar, keluasan lot-lot tanah yang boleh didapati adalah agak kecil untuk kegunaan penanaman komersial, maka perlu membuka beberapa kebun untuk menjadikan usaha ini berdaya maju secara komersial. Antara cabaran menjalankan projek seperti ini adalah perlu menguruskan kebun-kebun di tempat berbeza, perlu berkerjasama dengan tuan-tuan tanah berbeza, tempoh boleh menggunakan tanah mungkin singkat, dan kos lebih tinggi.

Walaupun begitu, terdapat kelebihan membuka kebun komersial di kawasan bandar antaranya ialah hasil mudah untuk dijual terus kepada pengguna yang harganya lebih tinggi berbanding harga borong. Encik Fahmie juga sudah berpengalaman membuat julan hasil terus kepada pengguna daripada kebun-kebun yang sedang serta yang pernah beliau usahakan dan sekarang beliau juga mempunyai beberapa cawangan kedai buah-buahan yang juga boleh menjadi saluran untuk penjualan hasil kebun. Penanaman di kawasan bandar juga adalah menarik kepada saya kerana saya sedang mencari model untuk penanaman komersial yang sesuai di kawasan bandar.

Dalam blog Kebuna ini saya bercadang untuk merekodkan setiap aktiviti yang dibuat bermulanya dari pembukaan tapak kebun fertigasi sehinggalah penjualan hasil. Saya juga akan memberikan penerangan lanjut bagi setiap aktiviti yang dibuat di mana perlu. Perbincangan berkaitan aspek-aspek komersial juga penting dan akan juga dimasukkan. Saya merancang rekod ini boleh menjadi panduan untuk membuka dan mengusahakan kebun fertigasi dan berharap ianya akan bermanfaat terutamanya kepada sesiapa yang ingin memulakan atau belajar mengusahakan kebun fertigasi.

Cara rekod dan penerangan yang akan dibuat kebanyakannya di dalam bentuk penulisan di dalam blog ini. Video akan dibuat di mana bentuk tersebut akan lebih mudah untuk difahami. Saya akan membuat penulisan setiap minggu yang akan mengandungi rekod dan penerangan aktiviti-aktiviti yang telah dilakukan pada minggu tersebut. Saya juga akan menghasilkan panduan spesifik kepada sesuatu perkara seperti cara membina rumah pam atau cara memasang weedmat. Di mana relevan, saya juga akan kongsikan pandangan atau pendirian saya tentang sesuatu perkara.

Satu pendirian saya berkaitan penanaman adalah racun perosak sintetik tidak patut digunakan dalam penanaman. Ini kerana telah terdapat banyak kajian yang menunjukkan hubungan antara pelbagai penyakit dengan penggunaan racun perosak tanaman. Tambahan lagi, kandungan sisa racun perosak dalam makanan dari Malaysia adalah antara tertinggi di dunia menurut data dari satu agensi European Union (EU). Cara penanaman yang akan digunakan di dalam projek ini akan menggunakan racun sintetik tetapi Encik Fahmie akan melihat juga kepada cara penanaman bebas racun sintetik dan saya juga akan mengambil peluang ini untuk cuba menghasilkan prosedur kawalan perosak yang selamat serta mesra alam untuk penanaman secara fertigasi.

Kandungan Sisa Racun Dalam Makanan Dari Malaysia Antara Tertinggi di Dunia

Banyak lagi yang akan dibincangkan dalam penulisan-penulisan yang akan datang. Sebagai penutup bahagian pengenalan ini, saya berharap diberikan keupayaan untuk membuat apa yang saya sebutkan di atas dan juga berharap sebarang perkara yang terhasil dari usaha ini membawa manfaat kepada orang ramai. Negara Malaysia bukan sahaja mempunyai isu penggunaan racun perosak dalam penanaman yang tinggi malah makanan yang dihasilkan juga tidak cukup menampung keperluan penduduk dan bergantung berat pada import. Ini adalah isu yang besar dan perlukan usaha kolektif untuk memperbaikinya, maka saya harap anda juga ingin berusaha membawa perubahan dalam arena pertanian Malaysia ke arah yang lebih baik.

Catatan minggu pertama jurnal boleh dapatkan di
https://www.kebuna.com/blog/minggu-1-jurnal-kebun-fertigasi-komersial-di-kawasan-bandar-urban-tani


Penting Tahu pH Tanah Tapi Elakkan pH Meter Yang Murah

Tanaman memerlukan tahap pH tanah yang sesuai supaya ia dapat menyerap nutrien yang diperlukan dengan berkesan. pH tanah ialah ukuran keasidan atau kealkalian tanah dan bacaannya boleh didapati dengan menggunakan pH meter. Tahap pH tanah yang optimum bagi kebanyakan tanaman adalah antara 5.5 dan 6.5 iaitu sedikit berasid.

pH tanah yang optimum memastikan tanaman mendapat semua nutrien yang diperlukan

Tanah di kawasan tropikal seperti di Malaysia kebiasaannya berasid dan proses pereputan bahan-bahan organik dalam tanah juga boleh menyebabkan tanah menjadi lebih berasid. Jika ada tanaman anda yang tidak menjadi, ada kemungkinan nilai pH tanah terlalu rendah seperti di bawah. Oleh itu, adalah penting untuk mengetahui nilai pH tanah serta membuat rawatan yang diperlukan sebelum menanam.

Nilai pH terlalu rendah menyebabkan tanaman tidak boleh tumbuh dengan baik.

Jika anda ingin menggunakan pH meter untuk mengambil bacaan pH tanah, elakkan pH meter yang murah. pH meter yang kami gunakan berjenama Takemura dan ianya jenama yang kerap digalakkan oleh penanam-penanam di Malaysia. Apabila dibandingkan dengan 2 pH meter murah yang kami ada dapatkan, bacaan 2 pH meter tersebut jauh berbeza dan tidak konsisten seperti di bawah.

Harga pH meter jenama Takemura ini mungkin agak mahal tetapi bagi kami, perlu ada pH meter yang berkualiti untuk sesiapa yang kerap berkebun terutamanya yang membuat penanaman secara komersil. Alternatif yang jauh lebih murah adalah dengan menggunakan kertas litmus tetapi penggunaanya adalah tidak semudah dan setepat berbanding menggunakan pH meter untuk mengambil bacaan pH tanah.

Kertas litmus boleh juga digunakan untuk mendapatkan bacaan pH tanah.

Kami tidak pernah mencuba menggunakan kertas litmus untuk mendapatkan bacaan pH tanah tetapi kami akan membuat perbandingan dengan pH meter Takemura dalam penulisan akan datang. Buat masa ini kami tidak menjual pH meter ataupun kertas litmus tetapi anda boleh mendapatkannya di pelbagai kedai online di Malaysia.


Perbandingan Antara EC Meter Hanna DiST 4 dan AquaPro AP-2

Kami kerap membuat penulisan berkaitan EC meter kerana ia mempunyai fungsi yang penting dalam penanaman. EC meter digunakan dalam penanaman secara utamanya untuk mengukur kepekatan bancuhan larutan baja dalam penanaman secara fertigasi dan hidroponik. Walaupun ianya hanya satu alat yang kecil tetapi ia boleh menentukan sama ada tanaman menjadi ataupun tidak. EC meter yang memberikan bacaan yang salah boleh menyebabkan kerugian yang besar bagi penanam komersial dan mengikut pengalaman kami sendiri menguji pelbagai produk EC meter, banyak juga yang tidak sesuai untuk digunakan kerana memberi bacaan yang salah.

6 Dari 10 EC Meter Tidak Sesuai Digunakan

Sehingga kini, kami sentiasa menggalakkan penanam komersial terutamanya untuk menggunakan EC meter jenama Hanna model DiST 4 disebabkan keupayaannya memberikan bacaan yang tepat dan konsisten. Kami sendiri mengujinya menggunakan larutan rujukan EC yang boleh dibuat sendiri dengan mengikuti panduan di bawah. Unit yang kami uji ini telah kami gunakan selama 3 tahun dan sehingga kini masih memberikan bacaan yang tepat dan konsisten, ini jelas menggambarkan kualiti yang tinggi. Reka bentuknya juga mempunyai sekurangnya dua kelebihan ketara berbanding kebanyakan EC meter lain di pasaran.

Cara Menguji Ketepatan EC Meter

Namun, harganya yang agak tinggi menjadi penghalang untuk kebanyakan orang. Terdapat banyak pilihan EC meter di pasaran yang harga jauh lebih murah tetapi seperti disebut di atas, banyak yang tidak sesuai untuk digunakan. Sebagai pengguna, tidak ada cara untuk mengetahui sama ada bacaan EC meter betul atau tidak dan EC meter yang telah dikalibrasi pun tidak semestinya akan memberikan bacaan yang betul dalam julat nilai EC yang digunakan dalam penanaman. Disebabkan perkara ini kami menghasilkan panduan di atas supaya anda boleh memastikan EC meter yang anda gunakan boleh memberikan bacaan yang betul.

EC meter putih ini beri satu bacaan yang betul tapi bacaan lain salah pula.

Persoalan yang timbul sekarang, bagaimana hendak tahu sama ada EC meter boleh memberikan bacaan yang betul atau tidak sebelum mendapatkannya? Penjual produk kebiasannya tidak memberikan maklumat ini dan jika diberi pun ia tidak memberikan gambaran yang penuh berkaitan keupayaan EC meter tersebut. Kami di Kebuna telah menguji pelbagai EC meter di pasaran dan hanya beberapa produk yang kami yakin untuk menggalakkan penggunaannya. Produk EC meter terbaik yang pernah kami uji sehingga kini ialah Hanna DiST 4, ia memberikan bacaan yang amat hampir serta konsisten dengan keempat-empat nilai larutan ujian berpandukan artikel di atas dan mempunyai kelebihan dari segi reka bentuk berbanding produk EC meter yang lain.

Ujian kami menunjukkan EC meter Hanna DiST 4 memberikan bacaan yang tepat dan konsisten.

Sekarang terdapat satu produk EC meter yang kerap kami nampak di laman media sosial, kedai online dan sebagainya iaitu EC meter jenama AquaPro model AP-2 yang harga lebih kurang tiga kali ganda lebih murah berbanding EC meter Hanna DiST 4. Syarikat yang membuat produk EC meter ini iaitu HM Digital menurut website serta laman media sosial mereka ialah pengeluar produk peralatan ukuran digital. Ini memberikan kredibiliti terhadap produk mereka, dalam banyak-banyak EC meter murah yang kami uji tidak ada yang memberitahu maklumat pengeluar. Walaubagaimanapun, seperti EC meter yang lain tidak terdapat maklumat berkaitan ketepatan EC meter tersebut selain daripada spesifikasi yang diberikan pengeluar.

Website HM Digital, Inc. di http://hmdigital.com/

Di dalam artikel ini kami akan menguji EC meter AquaPro AP-2 dan membandingkan dengan EC meter Hanna DiST 4. Di bawah anda boleh melihat sama ada kedua-dua EC meter ini memberikan bacaan yang sama tepat ataupun salah satu lagi tepat. Kami juga akan membandingkan fungsi dan reka bentuk kedua-duanya. Walaupun fungsi utama EC meter sama sahaja iaitu untuk mengambil bacaan EC cecair tetapi kedua-dua EC meter ini mempunyai beberapa fungsi serta reka bentuk yang berbeza. Artikel ini juga akan menghuraikan kelebihan serta kekurangan kedua-dua EC meter ini dan bagaimana ia memberikan kesan kepada penggunaannya.

Nota Penting

Kedua-dua EC meter ini menggunakan unit ukuran yang berbeza, Hanna DiST 4 menggunakan mS/cm manakala AquaPro AP-2 uS/cm. Di bawah kami akan menggunakan kedua-dua unit ukuran ini dan hubungan antara kedua-dua unit ini adalah 1mS/cm = 1000uS/cm. Daripada maklumat yang terdapat di dalam website Hanna Instruments dan maklumat dari pencarian Google, nampaknya terdapat dua model berbeza Hanna DiST 4. Model yang kami gunakan dan tunjukkan di sini ialah model yang terbaru pada waktu artikel ini ditulis, satu model lagi mempunyai rupa yang sedikit berbeza berbanding yang ditunjukkan di sini.

Model Hanna DiST 4 yang ditunjukkan dalam artikel ini adalah yang di sebelah kiri

Ketepatan Bacaan

Sebelum EC meter boleh digunakan, ia mestilah dahulu dikalibrasi. Untuk mendapatkan keputusan yang tebaik dalam menguji ketepatan bacaan EC meter, ianya perlulah dikalibrasi dengan setepat yang boleh. Bagi memenuhi kriteria ini, kami menggunakan larutan conductivity standard di pasaran jenama Hanna dengan nilai 12880uS/cm untuk EC meter Hanna DiST dan 1413uS/cm untuk AquaPro AP-2. Kami juga mengambil langkah membasuh bekas larutan serta probe EC meter dengan larutan tersebut sebelum membuat kalibrasi untuk mendapatkan kalibrasi yang terbaik.

Kalibrasi EC meter Hanna DiST 4 dan AquaPro AP-2

Larutan conductivity standard juga boleh didapati dalam bungkusan sachet yang lebih murah berbanding yang dijual di dalam botol. Namun, mengikut pengalaman kami ianya hanya sesuai digunakan dengan EC meter Hanna DiST4 kerana EC meter lain akan memberikan kalibrasi yang kurang tepat. EC meter lain selain Hanna DiST4 termasuklah AquaPro AP-2 akan memberikan bacaan atau kalibrasi yang kurang tepat jika probe hampir dengan permukaan bekas larutan sama ada permukaan cawan ataupun sachet. Kelebihan Hanna DiST 4 di sini mungkin disebabkan reka bentuk probe yang unik berbanding EC meter lain.

EC meter yang mempunyai probe seperti AquaPro AP-2 akan memberikan bacaan dan kalibrasi yang kurang tepat jika probe berhampiran permukaan larutan.

Sebelum ujian yang akan diterangkan di bawah dibuat, kedua-dua EC meter ini telah dikalibrasi 2 hari sebelum ianya diuji. Sewaktu membuat ujian, kami mendapati bacaan EC meter AquaPro AP-2 ketara berbeza dengan larutan EC 4.00mS/cm kerana ia memberikan bacaan 3.92mS/cm manakala Hanna DiST 4 memberikan bacaan 3.98mS/cm. Perbezaan ini tidaklah besar untuk tujuan penanaman tetapi kami ingin mendapatkan keputusan sebaik yang boleh dalam ujian ini. Kami mendapati bacaannya dengan conductivity standard 1413uS/cm telah menjadi 1405uS/cm, maka kami membuat kalibrasi lagi sekali dan mengulangi kembali proses ujian. Selepas 5 hari kedua-dua EC meter ini diuji, kami ada mengambil lagi sekali bacaan kedua-dua EC meter dengan larutan EC 4.00mS/cm dan mendapati bacaan Aquapro AP-2 telah ketara menurun. Perkara ini akan dibincangkan di bawah.

Nilai bacaan 1413uS/cm berubah sedikit selepas 2 hari tetapi ia memberi kesan ketara kepada bacaan nilai EC yang lain

Seperti yang dinyatakan di awal artikel ini, kalibrasi yang tepat tidak bermaksud EC meter akan memberikan bacaan yang betul untuk setiap bacaan dalam julat yang akan digunakan. Hanya satu bacaan sahaja yang boleh betul-betul yakin adalah tepat iaitu nilai EC di mana kalibrasi tersebut dibuat contohnya 12880uS/cm atau 1413uS/cm. Untuk menjadi lebih yakin bahawa setiap bacaan yang diberikan oleh EC meter adalah betul dan tepat, bacaannya mestilah diuji terlebih dahulu dengan beberapa nilai EC yang berbeza dalam julat yang akan digunakan. Kami telah menyediakan panduan di bawah untuk membantu anda menguji ketepatan bacaan EC meter.

DIY Larutan Rujukan EC V2

Panduan di atas menunjukkan kadar campuran antara garam tulen atau larutan garam terhasil dengan air suling atau R.O. untuk mendapatkan larutan dengan nilai EC yang tertentu. Artikel ini hanya akan fokus pada bahagian ‘Larutan Ujian’ dan maklumat lanjut berkaitan panduan ini anda boleh dapatkan dalam artikel di bawah. Di bawah bahagian ‘Larutan Ujian’ menunjukkan kadar campuran antara Larutan L2 dengan air untuk mendapatkan 4 larutan dengan nilai EC ~1.04, ~2.06, ~3.05, dan 4.00 mS/cm. Nilai-nilai ini dipilih kerana ia melitupi julat nilai EC yang digunakan dalam membuat larutan baja iaitu antara 0.5 dan 5 mS/cm. Oleh itu, jika EC meter yang diuji dengan nilai-nilai ini memberikan bacaan yang tepat maka lebih yakin EC meter tersebut akan memberikan bacaan yang tepat juga untuk nilai-nilai yang lain dalam julat tersebut.

Cara Membuat Larutan Rujukan EC

Melihat dalam panduan di atas, nampaknya seperti tidak sukar untuk membuat larutan-larutan tersebut kerana hanya memerlukan air dan garam serta hanya dua ukuran diperlukan untuk membuat satu larutan tertentu. Walaupun begitu, ketepatan yang tinggi diperlukan kerana perbezaan yang sedikit pun boleh mengubah nilai EC larutan yang terhasil dan ini agak sukar untuk dielakkan. Sebagai contoh, bekas yang digunakan untuk mengukur air dan garam akan terdapat sisa bahan tersebut apabila mengalihkan bahan tersebut ke dalam bekas larutan yang akan memberi kesan kepada nilai EC larutan.

Walaupun sedikit sisa air yang tertinggal di dalam cawan mempunyai berat lebih kurang 0.1g.

Cara kami mengurangkan kesan ini adalah dengan membasuh bekas ukuran dengan air suling supaya terdapat sisa air di dalamnya sebelum membuat timbangan dan melarutkan sisa garam yang dengan air yang telah diukur untuk memastikan garam atau larutan garam yang telah ditimbang sepenuhnya bercampur untuk menghasilkan larutan yang tepat. Selain daripada itu, kami juga menggunakan pemberat yang sensitif kepada 0.01g yang telah dikalibrasi serta diuji bacaanya bagi memastikan bacaannya adalah tepat. Terdapat lagi beberapa perkara yang perlu dibuat semasa membuat larutan-larutan ini bagi memastikan ia setepat yang boleh dan perkara ini diterangkan juga dalam artikel di atas.

Melarutkan sisa garam yang tertinggal di dalam cawan dengan air yang telah diukur.

Selain daripada perkara di atas, perlu juga dipastikan tidak terdapat sebarang bendasing atau larutan lain pada probe EC meter atau dalam bekas larutan apabila mengambil bacaan sesuatu larutan kerana ia boleh mengubah nilai EC larutan tersebut. Jika terdapat bendasing atau larutan lain pada probe atau dalam bekas larutan, ianya perlu dibasuh dengan larutan yang akan diukur bagi menyediakan ia dengan larutan tersebut. Ini adalah antara langkah-langkah yang kami ambil untuk pastikan keputusan yang kami dapat adalah setepat yang mungkin. Di bawah anda boleh melihat perbandingan bacaan antara Hanna DiST 4 dan AquaPro AP-2 menggunakan keempat-empat larutan ujian.

Sebelum menganalisa bacaan kedua-dua EC meter di atas perlu disebut bahawa nilai EC yang tertera tidak semestinya nilai EC sebenar larutan tersebut. Seperti disebut di atas, sukar untuk mendapatkan ukuran yang betul-betul tepat dan ralat alat ukuran juga memberikan kesan kepada nilai EC larutan yang terhasil. Bahan yang digunakan juga adalah gred konsumer serta pemberat yang digunakan bukanlah berkualiti tinggi walaupun ianya memberikan bacaan yang sensitif sehingga 0.01g. Selain nilai 4.00mS/cm, nilai-nilai EC lain pula diperolehi melalui interpolasi linear dua nilai terhampir antara EC 1.00, 2.00, 3.00, dan 4.00mS/cm. Dengan apparatus yang lebih bersesuaian dan bahan yang lebih tulen, keputusan ujian ini boleh menjadi lebih tepat.

Perbandingan bacaan EC meter Hanna DiST4 dan AquaPro AP-2.

Oleh disebabkan perkara di atas, andaian perlu dibuat bahawa nilai EC larutan yang terhasil adalah sama atau amat hampir dengan nilai tertera. Andaian ini juga sesuai dibuat apabila melihat bacaan Hanna DiST 4 yang sama atau amat hampir dengan nilai EC larutan, ini menunjukkan penghasilan larutan yang konsisten. Kadar ketepatan larutan terhasil pula boleh diperolehi dengan membuat larutan sama beberapa kali dan mengambil bacaan setiap satu tetapi buat masa ini kami akan cuba analisa data dengan keputusan yang ada. Dari data di atas, bacaan Hanna DiST 4 lebih hampir dengan nilai EC tertera tiga dari empat bacaan dan sama bacaan untuk satu bacaan dengan AquaPro AP-2. Perbezaan ketara boleh dilihat dengan bacaan AquaPro AP-2 pada nilai EC 4.00mS/cm, ia memberi beza bacaan sebanyak 0.07mS/cm.

Bacaan EC meter AquaPro AP-2 sebelum kalibrasi kedua (kiri) dan selepas (kanan).

Walaupun EC meter Hanna DiST 4 lebih tepat berbanding AquaPro AP-2 menurut data di atas, tetapi perbezaannya tidaklah cukup ketara untuk penggunaan dalam penanaman. Kedua-dua EC meter ini sesuai digunakan untuk tujuan penanaman tetapi jika ketepatan yang tinggi adalah keutamaan, kami akan memilih Hanna DiST4. Seperti yang dinyatakan di awal bahagian ini, kami mengkalibrasi dua kali EC meter AquaPro AP-2 kerana mendapati bacaan ketara berbeza setelah pertama kali kalibrasi tetapi selepas kalibrasi lagi sekali pun bacaan larutan 4.00mS/cm masih ketara berbeza. Seperti disebutkan di atas juga, 5 hari selepas ujian ini dibuat bacaan AquaPro AP-2 juga menjadi ketara berbeza berbanding bacaan sewaktu ujian.

Bacaan AquaPro AP-2 beza 0.07mS/cm sewaktu (kiri) dan 5 hari selepas (kanan) ujian ini dibuat.

Reka Bentuk

Walaupun untuk tujuan penanaman EC meter Hanna DiST 4 dan AquaPro AP-2 kedua-duanya cukup tepat, Hanna DiST 4 mempunyai kelebihan dari segi reka bentuk yang membantu ia mendapatkan bacaan yang konsisten. Bentuk probenya adalah unik berbanding EC meter yang lain, ianya berbentuk gerbang yang memudahkan sebarang gelembung udara yang terbentuk di kawasan elektrod tertolak keluar. Ini adalah penting kerana gelembung udara boleh mengganggu bacaan EC meter. Probe AquaPro AP-2 pula mudah untuk gelembung terbentuk dan terperangkap di mana kesannya cuba diminimakan dengan terdapat lapisan plastik pada elektrod. Jika terdapat gelembung udara hanya pada lapisan tersebut, ianya tidak akan memberi kesan kepada bacaannya.

Gelembung udara terperangkap di probe EC meter AquaPro AP-2

Satu lagi kelebihan unik Hanna DiST 4 ialah elektrodnya dibuat daripada grafit, ianya tahan oksidasi yang memastikan bacaan konsisten. Penggunaan grafit juga mengurangkan ‘polarization effect’ yang biasa terjadi dengan EC meter yang menggunakan elektrod besi tahan karat di mana cas yang terkumpul pada elektrod menyebabkan bacaan menjadi kurang tepat. Kesan ini boleh dilihat dengan AquaPro AP-2 di mana bacaannya ketara berbeza setelah beberapa hari. Seperti ada disebut di atas, bacaan AquaPro AP-2 lari sedikit apabile probenya berhampiran dengan bekas larutan tetapi kesan yang sama tidak dapat dilihat dengan Hanna DiST 4. Kelebihan lain Hanna DiST 4 adalah skrin yang lebih besar serta lebih tinggi kontras dan lebih separuh panjangnya boleh direndam di dalam larutan yang hendak diukur tanpa perlu risau larutan akan memasuki ke dalamnya.

Perbezaan reka bentuk boleh dilihat.

Fungsi

Melihat pada ketepatan bacaan dan reka bentuk, jelas EC meter Hanna DiST 4 mempunyai kelebihan dari aspek-aspek ini. Dari segi fungsi pula, Hanna DiST 4 hanya mempunyai fungsi-fungsi asas yang perlu ada pada EC meter tetapi mempunyai julat lebih besar 0-20mS/cm berbanding AquaPro AP-2 0-10mS/cm. Selain dari fungsi-fungsi asas, AquaPro AP-2 juga mempunyai fungsi untuk bekukan bacaan yang amat berguna jika sukar untuk melihat skrin apabila mengambil bacaan. Satu lagi fungsi yang praktikal ada pada AquaPro AP-2 juga ialah keupayaan untuk dikalibrasi pada mana-mana nilai dalam julat bacaan contohnya dengan larutan nilai EC 4.00mS/cm yang anda boleh hasilkan dengan ketepatan yang tinggi mengikut panduan yang kami berikan.

Fungsi AquaPro AP-2 bekukan bacaan yang praktikal.

EC meter AquaPro AP-2 juga memberikan bacaan yang lebih sensitif iaitu hingga 0.001mS/cm manakala Hanna DiST 4 hingga 0.01mS/cm. Walaupun begitu, sensitiviti yang tinggi tidak bermaksud bacaan lebih tepat seperti mana boleh dilihat dari perbandingan bacaan antara kedua-dua EC meter. Pada pandangan kami juga, tidak perlu mempunyai sensitiviti sebegitu tinggi dan sensitiviti serendah 0.1mS/cm pun mencukupi untuk tujuan penanaman. Satu lagi kekurangan Hanna DiST 4 yang boleh disebut di sini adalah mudah untuk termasuk mode kalibrasi dan terbuang kalibrasi yang ada dengan tidak sengaja. Isu ini tidak timbul dengan AquaPro AP-2 kerana perlu tekan butang beberapa saat untuk masuk mode kalibrasi yang sukar terjadi tanpa sengaja.

Satu cara elak tertekan butang kalibrasi tanpa sengaja tetapi masih boleh menekannya menggunakan hujung lidi contohnya.

Kesimpulan

Seperti yang telah diterangkan di atas, proses menghasilkan larutan-larutan untuk menguji EC meter boleh lagi diperbaiki dan kadar ketepatan boleh diperolehi dengan mengulangi membuat larutan-larutan tersebut beberapa kali. Namun, pada pandangan kami keputusan yang diperolehi adalah mencukupi untuk mengatakan bahawa kedua-dua EC meter memberikan bacaan yang cukup tepat untuk tujuan penanaman. Bagi memberikan keputusan mana satu yang lebih tepat, andaian perlu dibuat bahawa larutan-larutan yang dihasilkan mempunyai nilai EC yang tertera atau amat hampir dengan nilai EC tersebut. Melihat pada bacaan Hanna DiST 4 yang sama atau hampir sama dengan keempat-empat nilai EC yang diuji, kami rasa andaian ini boleh dibuat kerana ini menunjukkan proses penghasilan yang konsisten.

Apparatus lab boleh memberikan keputusan yang lebih tepat.

Maka, dengan andaian di atas kami boleh katakan bahawa EC meter Hanna DiST 4 lebih tepat berbanding AquaPro AP-2. Bacaan AquaPro AP-2 yang ketara berbeza dengan nilai EC 4.00mS/cm walaupun telah dikalibrasi dua kali juga menunjukkan bacaan yang kurang konsisten. Selain daripada, bacaannya juga ketara berbeza selepas 5 hari ujian ini dibuat. Disebabkan bacaan AquaPro AP-2 yang beza ketara hanya pada 4.00mS/cm, mungkin lagi tinggi nilai bacaan lebih lagi ketara beza antara bacaan dengan nilai sebenar dan ini satu perkara yang boleh dilihat di masa hadapan. Ini adalah satu perkara yang perlu dipertimbangkan kerana ada kegunaan untuk EC meter yang boleh mengambil bacaan melebihi 5mS/cm dalam penanaman contohnya menentukan nilai EC tanah yang pun boleh melebihi julat bacaan AquaPro AP-2.

Kandungan garam di dalam tanah boleh ditentukan juga menggunakan EC meter

Melihat pada reka bentuk pula, jelas EC meter Hanna DiST 4 mempunyai kelebihan ketara berbanding AquaPro AP-2. Reka bentuknya memastikan bacaan yang konsisten disebabkan penggunaan elektrod material daripada grafit yang kurang reaktif serta sukar untuk gelembung udara terperangkap pada probe yang boleh mengganggu pembacaan nilai EC. Untuk membandingkan kualiti pula, kami sebelum ini tidak pernah menggunakan AquaPro AP-2 dan hanya telah gunakannya tidak sampai dua minggu untuk membuat artikel ini. Maka, kami tidak boleh katakan mana satu yang jelas lebih berkualiti dan lebih tahan lama. Apa yang boleh kami katakan ialah Hanna DiST 4 adalah berkualiti tinggi dan tahan lama kerana unit yang kami uji ini telah kami gunakan selama 3 tahun dan keputusan ujian ini menunjukkan bacaannya masih tepat dan konsisten.

Fungsi EC meter Hanna DiST 4 adalah minimal apabila dibandingkan dengan AquaPro AP-2 tetapi apabila melihat pada aspek-aspek lain, secara keseluruhannya Hanna DiST 4 mempunyai kelebihan yang jelas berbanding AquaPro AP-2. Walaupun begitu, harga Hanna DiST 4 di pasaran adalah lebih kurang tiga kali ganda lebih tinggi berbanding AquaPro AP-2. Adakah kelebihan-kelebihan Hanna DiST 4 berbanding AquaPro AP-2 cukup memberikan sebab untuk berbelanja lebih banyak bagi mendapatkannya? Pada pendapat kami, jika anda hendak menggunakannya untuk jangka masa yang panjang terutamanya bagi tujuan penanaman komersial lebih baik berbelanja lebih untuk mendapatkan EC meter Hanna DiST 4 kerana mengikut pengalaman kami ianya tahan lama dan reka bentuknya juga ketara lebih baik dalam memastikan bacaan yang konsisten untuk jangka masa yang panjang.

Lebih murah membuat kalibrasi menggunakan sachet kalibrasi tetapi hanya sesuai dengan EC meter seperti Hanna DiST 4.

Kos untuk kalibrasi dengan tepat Hanna DiST 4 juga lebih murah kerana boleh gunakan sachet kalibrasi yang jauh lebih murah berbanding jika menggunakan AquaPro AP-2 kerana ia memerlukan kuantiti larutan kalibrasi yang lebih banyak. Produk Hanna DiST 4 juga memberi sekali 4 sachet larutan kalibrasi apabila membelinya manakala anda perlu dapatkan larutan kalibrasi secara berasingan jika membeli AquaPro AP-2. Bacaan AquaPro AP-2 juga boleh berbeza ketara hanya selepas beberapa hari selepas kalibrasi yang mungkin akan perlu lebih kerap kalibrasi untuk pastikan bacaan sentiasa cukup tepat. Untuk ketepatan yang tinggi, Hanna Instruments menggalakkan EC meter dikalibrasi setiap bulan dan setiap kali kalibrasi juga akan perlukan larutan yang baru. Oleh itu, jumlah kos termasuk larutan untuk kalibrasi adalah tidak banyak berbeza antara kedua-dua EC meter ini.

Larutan kalibrasi kuantiti lebih banyak adalah lebih mahal dan mungkin tidak tahan lama selepas dibuka disebabkan pemeruapan.

Penutup

Kami tidak menyangka artikel ini akan jadi sebegini panjang apabila memulakannya tetapi disebabkan EC meter ini bagi kami peralatan yang amat penting dalam penanaman, kami letakkan semua maklumat yang kami rasakan relevan ke dalam artikel ini. Selain daripada membandingkan EC meter Hanna DiST 4 dan AquaPro AP-2, artikel ini juga boleh digunakan sebagai panduan untuk anda sendiri menguji EC meter kerana ia mengandungi panduan am dan juga memberitahu beberapa perkara yang anda perlu tahu apabila menggunakan cara ini. Kami berharap artikel ini bermanfaat untuk anda dan kami berharap juga boleh lagi membuat penulisan yang juga padat dengan maklumat seperti artikel ini.

Perlu dimaklumkan bahawa kami tidak menerima sebarang insentif sama ada dari segi kewangan atau lain-lain dari syarikat Hanna Instruments atau HM Digital dalam penghasilan artikel ini. Semua peralatan dan bahan yang digunakan adalah sepenuhnya dari perbelanjaan kami sendiri dan artikel ini adalah sepenuhnya inisiatif kami sendiri tanpa ada sebarang sokongan dari mana-mana pihak. Semua pendapat kami yang dinyatakan dalam artikel ini kami cuba sepenuhnya memberikannya tanpa sebarang bias kepada mana-mana pihak. Sebab utama kami membuat artikel ini adalah dengan harapan ianya boleh membantu meningkatkan kualiti penanaman di Malaysia kerana kami melihat ramai, penanam-penanam komersial pun yang menggunakan EC meter berkualiti rendah yang tidak boleh memberikan bacaan yang betul. Kami harap artikel ini boleh membantu penanam-penanam komersial terutamanya dalam mendapatkan hasil penanaman yang terbaik.


Perkara Penting Mengenai Cocopeat

Cocopeat atau sabut kelapa kerap digunakan sebagai media tanaman terutamanya dalam penanaman sayur-sayuran secara komersial. Terdapat beberapa ciri yang menjadikannya media yang utama dalam penanaman komersial antaranya adalah ia mempunyai kos yang rendah, mudah didapati, mempunyai ciri anti kulat, memegang air dengan baik, ringan dan pelbagai lagi. Aspek-aspek ini juga menjadikannya alternatif utama kepada tanah bagi penanam-penanam hobi. Namun, terdapat beberapa perkara penting yang anda perlu tahu jika ingin mendapatkan pertumbuhan tanaman yang terbaik apabila menggunakan cocopeat.

Cocopeat media utama apabila menggunakan sistem fertigasi untuk pengairan dan pembajaan.

Cocopeat

RM
5.00
 –
RM
15.00

Select options

Kandungan Garam yang Tinggi

Cocopeat boleh mempunyai kandungan garam sodium chloride yang tinggi. Ianya boleh menyebabkan pelbagai masalah untuk tanaman seperti membantutkan pertumbuhan dan menjejaskan kesihatan. Namun, masalah ini mudah untuk diselesaikan dengan dengan membasuh media cocopeat (‘flushing’) sebelum digunakan untuk melarutkan garam dan menariknya keluar. Sebelum menanam, letakkan cocopeat di dalam bekas tanaman dan siram dengan air sehingga basah sepenuhnya untuk mengurangkan kandungan garam di dalam cocopeat. Alternatif yang lebih mudah adalah dengan menyediakan bekas dan tempat tanaman 1-2 minggu sebelum menanam dan biar hujan lakukan ‘flushing’ tersebut.

Kandungan garam yang tinggi (nilai EC tinggi) di dalam media tanaman menyebabkan tanaman terbantut

Kandungan Nutrien Rendah

Apabila menggunakan media cocopeat, pembajaan perlu dibuat dari awal penanaman disebabkan kandungan nutrien di dalamnya adalah rendah. Kebiasaanya baja larut air seperti baja AB digunakan untuk tanaman yang menggunakan cocopeat. Kelebihan baja larut air berbanding kebanyakan baja granul adalah ianya mengandungi kesemua nutrien yang tanaman perlukan. Untuk mendapatkan pertumbuhan yang terbaik, gunakan air larutan baja setiap kali siraman tetapi pastikan kepekatan adalah bersesuaian. Baja larut air adalah baja sintetik dan jika anda ingin menanam secara organik digalakkan menggunakan tanah campuran tanaman yang lebih sesuai dengan baja organik berbanding cocopeat.

Gunakan baja larut air apabila menggunakan media cocopeat.

Mengikat Kalsium dan Magnesium

Medium organik seperti cocopeat mempunyai caj-caj negatif pada permukaannya yang menarik ion-ion positif. Nutrien diambil oleh tanaman di dalam bentuk ion dan setiap nutrien mempunyai nilai caj yang tertentu. Ion kalsium dan magnesium lebih kuat tertarik berbanding ion positif lain kepada caj negatif pada cocopeat yang menyebabkan nutrien ini terikat dan tanaman tidak boleh mendapatkannya. Ini boleh menyebabkan tanaman tidak mendapat kalsium dan magnesium yang mencukupi. Anda boleh mengenali sama ada tanaman anda kurang nutrien kalsium atau magnesium serta nutrien lain dari warna daun.

Kekurangan nutrien dalam tanaman boleh dikesan melalui bentuk dan warna daun.

Cara untuk mengatasi isu ini adalah dengan meningkatkan nutrien kalsium dan magnesium di dalam larutan baja. Kalsium boleh dibekalkan dengan calcium nitrate dan magnesium boleh dibekalkan dengan magnesium sulfate atau epsom salt. Nutrien tambahan diperlukan pada awal penanaman sahaja (2-4 minggu) kerana lama-kelamaan lokasi-lokasi caj negatif medium cocopeat akan tepu dengan calcium dan magnesium dan nutrien. Nutrien tambahan ini sebaiknya diberikan dari awal lagi kerana kesan kekurangan kalsium terhadap daun tidak hilang jika diberikan selepas kekurangan dikesan kerana nutrien ini adalah ‘immobile’ di dalam tanaman.

Sesetengah nutrien jika kurang akan memberi kesan kepada daun yang tua dan sesetengah lagi kepada daun yang muda.

Jika anda mempunyai sebarang persoalan atau maklum balas sila tuliskan di ruang komen di bawah.

Bacaan Lanjut

Halaman-halaman di bawah memberikan maklumat lanjut yang relevan dengan tajuk artikel ini.

Preparing and Buffering Coco Peat – Coco Coir – GrowGuru
Cleaning Cocopeat for Production – CGIAR


Pilih Cara Semaian yang Sesuai

Tanaman boleh mempunyai lebih daripada satu cara semaian untuk menghasilkan tanaman yang baru tetapi cara semaian perlulah dipilih bersesuaian dengan jenis tanaman yang ingin dihasilkan. Ini disebabkan cara semaian boleh mempengaruhi ciri-ciri tanaman yang terhasil. Untuk sesetengah tanaman pula, pemilihan sesuatu cara semaian adalah bergantung lebih kepada kemudahan satu cara berbanding yang lain.

Bagi kebanyakan tanaman seperti sayur-sayuran, cara yang sesuai dan mudah adalah melalui semaian biji benih. Tanaman sayuran yang terhasil akan hampir sama seperti tanaman induk atau mempunyai ciri-ciri yang dikehendaki jika dari biji benih hibrid.

Bagi jenis tanaman buah-buahan tertentu pula, cara semaian biji benih adalah tidak sesuai kerana ianya tidak akan menghasilkan tanaman dengan ciri-ciri yang dikehendaki. Biji benih yang dapat daripada hasil tanaman hibrid juga tidak sesuai digunakan kerana tanaman yang terhasil tidak lagi mempunyai ciri-ciri yang sama dengan tanaman induk.

Salah satu cara untuk mendapatkan tanaman baru yang mempunyai ciri-ciri sama dengan tanaman induk adalah semaian secara vegetatif seperti keratan atau tut dan cantuman. Ini adalah kerana kedua-dua tanaman baru dan induk akan sama secara genetik.

Bagi sesetengah tanaman buah-buahan, tanaman baru dihasilkan dengan mencamtumkan pucuk atau keratan dari induk yang dikehendaki ke tanaman penanti yang biasanya tumbuh dari biji benih. Ini menghasilkan tanaman yang mempunyai ciri-ciri yang dikehendaki pada masa yang sama mempunyai sistem akar tunjang yang kuat.


Pokok Tin: 3 Perkara Penting Anda Perlu Tahu

Video di atas dihasilkan oleh kami untuk sesiapa yang ingin menanam pokok tin. Ia mengandungi tiga perkara penting yang anda perlu tahu tentang pokok tin dan kami berharap ia dapat membantu anda. Jika anda mempunyai sebarang persoalan atau maklum balas, sila tinggalkan di ruang komen di bawah.

Transkrip:

Pokok tin adalah satu tanaman yang unik di malaysia dan peminatnya kian bertambah dari hari ke hari. Keunikan, kepelbagaian varieti dan masa yang agak singkat untuk mendapatkan hasil menjadikan ia tanaman yang amat menarik. Walaupun pokok tin boleh ditanam di Malaysia tetapi terdapat beberapa perkara yang perlu diketahui terlebih dahulu jika anda ingin menanam pokok tin. Di sini kami ingin berkongsi 3 perkara penting yang anda perlu tahu tentang pokok tin.

Nombor 1. Pokok tin mempunyai beratus jenis varieti. Ciri fizikal pokok tin berbeza, contohnya dari segi rasa, warna dan saiz buah, dan bentuk daun. Selain daripada itu, kadar pertumbuhan dan pembuahan serta kesesuaian dengan iklim Malaysia juga agak berbeza mengikut varieti. Ada juga varieti yang tidak akan berbuah di Malaysia kerana memerlukan pendebungaan oleh serangga yang tidak terdapat di negara ini. Oleh yang demikian, sedikit kajian perlu dilakukan untuk memastikan anda mendapat varieti yang sesuai dan memenuhi cita rasa anda.

Nombor 2. Buah tin terhasil di ruas-ruas yang terdapat pada dahan pokok tin. Apabila ruas tersebut sudah menghasilkan buah, ruas tersebut tidak akan lagi mengeluarkan buah. Disebabkan itu, pemangkasan perlu dilakukan untuk menggalakkan pengeluaran dahan baru. Walaupun dahan yang sudah tua boleh mengeluarkan tunas baru tetapi produktiviti pokok adalah lebih tinggi jika pemangkasan dilakukan. Tambahan lagi, dahan yang dipangkas juga boleh digunakan untuk menghasilkan anak pokok yang baru.

Nombor 3. Antara kesilapan yang kerap terjadi di kalangan penanam-penanam baru adalah tidak menggunakan media atau tanah campuran yang sesuai. Seperti tanaman-tanaman yang lain, air adalah antara keperluan utama pokok tin tetapi akar pokok tin mudah reput apabila terlebih air. Disebabkan demikian, media atau tanah campuran yang digunakan perlulah mempunyai saliran air yang baik.


Projek Kebun Bandar Lestari Blok 41 PPR Gombak Setia

Sewaktu awal pandemik Covid-19, komuniti di Blok 41 PPR Gombak Setia, Kuala Lumpur memulakan projek Kebun Bandar Lestari di tanah-tanah kosong berhampiran. Usaha mereka hampir 2 tahun ini telah menghasilkan kebun komuniti yang hidup dengan pelbagai tanaman. Selain daripada menghasilkan makanan untuk kegunaan sendiri, kebun ini juga dapat menjana pendapatan untuk pekebun-pekebun komuniti di sana.

Dalam video ini, Puan Rohana iaitu seorang ahli komuniti di sana memberikan lawatan menunjukkan kebun yang mereka hasilkan serta menceritakan bagaimana mereka bermula. Dengan usaha sama komuniti, bukan sahaja mereka menghasilkan kebun dengan pelbagai tanaman malah juga kemas dan cantik. Kami berharap video ini dapat menggalakkan dan memberikan semangat kepada komuniti-komuniti penduduk lain di Malaysia untuk menghasilkan kebun komuniti mereka sendiri.

Menurut Puan Rohana, mereka mendapat bantuan serta sokongan dari pelbagai pihak antaranya Jabatan Pertanian Malaysia, Intergrated and Sustainable Agriculture Farming (INSAF) UIAM, dan DBKL. Di bawah Dasar Kebun Komuniti Bandar, projek seperti ini adalah perkara yang ingin dibangunkan oleh kerajaan maka lebih mudah sekarang untuk mendapatkan bantuan serta sokongan dari badan kerajaan bagi menjalankan projek kebun komuniti bandar.

Terima kasih kepada Puan Rohana kerana dapat meluangkan masa beliau dan memberikan input untuk menghasilkan video ini. Moga komuniti beliau berjaya serta berkembang lagi dalam semua perkara yang mereka usahakan dan menjadi contoh kepada komuniti-komuniti lain. Jika anda berminat untuk melawat kebun komuniti ini sila hubungi Puan Rohana di 0105690229.


Selamat Datang

Selamat datang ke blog Kebuna. Di sini kami ingin berkongsi dengan anda tips-tips berkebun dan pengalaman kami di dalam bidang penanaman serta perkembangan terbaru kami. Jika anda baru sahaja mendengar nama kami anda bolehlah melawat halaman utama kami di
https://www.kebuna.com/
 untuk mengenali kami dengan lebih lanjut.

Terima kasih kerana melawat halaman Kebuna. Kami berharap apa yang akan kami berikan di sini adalah bermanfaat untuk anda dan sebarang maklum balas adalah amat dihargai. Anda juga boleh melawat halaman Facebook kami di
https://www.facebook.com/kebuna.garden
.


Separuh Populasi Hidupan Laut Telah Hilang Dalam 40 Tahun

Apabila mengkaji isu-isu sekuriti makanan, saya hanya dapat merasa pesimistik dengan masa depan negara serta dunia. Dalam beberapa penulisan di blog Kebuna, saya ada membincangkan isu sekuriti makanan yang berkait dengan sistem penanaman di Malaysia di mana kita amat bergantung pada import untuk input-input pertanian. Peningkatan harga mendadak input-input pertanian dan makanan sejak mulanya pandemik Covid-19 telah mendedahkan satu kelemahan di dalam sistem pengeluaran makanan negara. Selain daripada itu, terdapat isu-isu lain juga yang timbul dari sistem penanaman konvensional.

Kandungan Sisa Racun Dalam Makanan Dari Malaysia Antara Tertinggi di Dunia

Makanan dari sistem penanaman konvensional di Malaysia mengandungi sisa racun yang tinggi

Bukan sahaja kemampanan sumber makanan dari daratan yang perlu kita fikirkan, malah sumber makanan laut juga secara global semakin berkurangan disebabkan penangkapan hidupan laut yang berlebihan. Menurut kajian oleh World Wildlife Fund (WWF), populasi hidupan laut telah berkurangan sebanyak 49% antara tahun 1970 hingga 2012 dan peratusan ini adalah lebih tinggi lagi untuk hidupan laut yang digunakan sebagai sumber makanan. Keadaan ini juga diterukkan lagi dengan pencemaran dan perubahan iklim global yang memberi kesan kepada ekosistem hidupan laut.

Banyak lagi isu yang boleh dibincangkan berkaitan dengan sekuriti makanan dan saya akan berusaha untuk mengeluarkan artikel-artikel yang berkaitan. Dalam pandangan saya, semua orang perlu lebih peka dengan isu-isu sekuriti makanan dan berusaha bersama untuk memperbaiki sistem pengeluaran makanan negara. Ini adalah kerana isu-isu seperti yang disebut di atas bukan hanya memberi kesan kepada sesetengah orang sahaja, malah kepada semua populasi negara dan juga dunia.

Sumber:

https://www.bbc.com/news/science-environment-34265672

https://www.worldwildlife.org/publications/livin
g-blue-planet-report-2015


Sumber Bahan Mentah Produk SRI

Di sini anda boleh mendapat senarai sumber bahan mentah yang diperlukan untuk membuat produk SRI. Sebahagian daripada bahan yang tertera di dalam buku
Panduan Membuat Dan Mengguna Produk SRI Organik
 mungkin tidak mudah untuk didapati dan kami akan berikan bahan alternatif di sini. Jika anda mengetahui sumber yang lain selain yang diberikan di bawah sila kongsi di ruang komen di bawah.

Gula merah
– Pasar borong dan kedai runcit
Molases (Alternatif gula merah)
– Kedai barang ternakan dan pertanian
– SPCB Sdn. Bhd. di Pelabuhan Klang (03-3162-6729)
– Encik Amirul di Shah Alam (012-210-3846)
Kangkung
– Kawasan paya
– Alternatif ialah pucuk tanaman yang cepat tumbuh
Pisang
– Pasar borong dan kedai runcit
– Buah-buahan lain juga boleh digunakan
Ikan
– Sisa ikan dari pasar
Kulit telur
– Kedai murtabak
Cuka beras 10%
– Shin Heng Chemicals Sdn. Bhd. Cheras (03-9102-1267)
– Larutkan dengan air pada kadar 5 bahagian cuka ke 6 bahagian air
Tulang
– Kedai sup gearbox
Tongkui dan kamco
– TS Maju Trading Seri Kembangan (03-8959 4595)
Kulit kayu manis, bawang putih, dan halia
– Pasar borong dan kedai runcit
Etanol 96% (Alternatif tuak)
– Shin Heng Chemicals Sdn. Bhd. Cheras (03-9102-1267)
– Tuak ringan: 2 bahagian etanol ke 13 bahagian air
– Tuak berat: 10 bahagian etanol ke 16 bahagian air


Tanaman Anda Perlukan Banyak Cahaya

Semua tahu tanaman memerlukan cahaya untuk proses fotosintesis tetapi berapakah kecerahan atau keamatan cahaya yang diperlukan oleh tanaman?

Kebanyakan tanaman memerlukan di antara 15,000 ke 45,000 lux cahaya untuk pertumbuhan yang normal. Lux adalah unit yang digunakan untuk mengukur keamatan cahaya atau light intesity. Secara praktikalnya keperluan tanaman adalah lebih tinggi disebabkan keadaan yang tidak ideal seperti bayang yang disebabkan oleh daun atau tanaman lain.

Sebagai perbandingan pada tengahari yang cerah, keamatan cahaya matahari (direct sunlight) adalah di dalam lingkungan 120,000 lux. Pada hari yang cerah tetapi di tempat yang redup, bawah 25,000 lux; pada hari yang mendung, 2,000 lux; dan di dalam rumah yang mempunyai pencahayaan yang cukup hanyalah 500 lux.

Jadi, daripada nilai di atas kebanyakan tanaman memerlukan cahaya matahari (direct sunlight) dan ianya tidak mudah untuk diganti dengan lampu (artificial light). Tanda tanaman tidak menerima pencahayaan yang cukup adalah ianya tumbuh panjang dan kurus serta terbantut. Pastikan tanaman mendapat sekurang-kurangnya 4 jam cahaya matahari (direct sunlight) untuk pertumbuhan yang baik.


Tanggalkan Netting Jika Anda Menggunakan Pelet Semaian

Pelet semaian atau lebih dikenali dengan nama jiffy adalah amat mudah digunakan sebagai media semaian tetapi selaput netting pada permukaan pelet ini tidak semestinya terurai dengan lengkap apabila ditanam ke dalam tanah walaupun ianya biodegradable.

Kami pernah mempunyai satu pokok buah tin daripada tut dan menggunakan pelet semaian untuk membuat tut tersebut. Pertumbuhannya terbantut dan apabila dicabut pokok tersebut, selaput netting putih pelet semaian masih ada dan ianya menghalang pertumbuhan akar.

Apabila mencari masalah ini di dalam internet, rupa-rupanya ramai juga yang mengalami perkara yang sama contohnya seperti di dalam forum di bawah dan penulisnya menunjukkan gambar-gambar di bawah.

 http://forums2.gardenweb.com/discussions/1397733/peat-pellet-users-you-might-want-to-look-pics

Untuk mengelakkan masalah ini, anda digalakkan untuk menanggalkan netting sebelum mengalihkan tanaman dan berhati-hati supaya tidak merosakkan akar yang sedia ada.


Website Untuk Beli Buku Berkebun

Tidak kira apa aktiviti, ilmu adalah penting untuk mendapatkan yang terbaik. Ilmu penanaman pula adalah amat luas, setiap hari kami mempelajari sesuatu yang baru dan terdapat pelbagai buku penanaman juga yang boleh didapati. Tiga buku penanaman yang kami beli online baru sahaja sampai dan jika anda juga ingin mencari buku berkebun, anda boleh mendapatkannya di website-website di bawah.

https://opentrolley.com.my/
 – Tiga buku yang di atas kami membelinya di sini. Banyak pilihan buku boleh dicari di sini.

https://www.bookdepository.com/
 – Website UK tetapi penghantaran adalah percuma dan banyak pilihan buku boleh dicari di sini. Kami telah beberapa kali membeli buku di sini, penghantaran megambil masa tetapi buku sampai dengan baik.

Selain daripada website di atas, kedai-kedai buku yang terdapat di Malaysia seperti MPH, Kinokuniya dan lain-lain juga mempunyai kedai online tetapi pilihan tidak sebanyak seperti dua website di atas.

Buku-buku yang ditawarkan di website-website di atas mungkin agak mahal tetapi di dalam internet terdapat pelbagai sumber maklumat penanaman yang berkualiti yang boleh dijumpai melalui Google. Kami menjumpai ebook
Master Gardener Program Handbook
 melalui Google dan ia mempunyai pelbagai maklumat berkaitan penanaman. Banyak lagi website dan ebook yang mengandungi maklumat komprehensif berkaitan penanaman, hanya perlu rajin menggoogle.